Christopher Panayiotou, twee ander hoor hul lotChristopher Panayiotou, Sinethemba Nenembe en Zolani Sibeko in die hof (26 Oktober 2017). Foto: Raahil Sain/ANA Christopher Panayiotou, Sinethemba Nenembe en Zolani Sibeko, die mans wat skuldig bevind is in verband met die moord op Jayde Panayiotou op 21 April 2015, is Vrydag in die hooggeregshof in Port Elizabeth gevonnis. Regter Dayalin Chetty het Panayiotou en Nenembe tot lewenslange tronkstraf gevonnis vir die moord op Jayde. Nenembe is tot ‘n bykomende 15 jaar tronkstraf gevonnis vir roof met verswarende omstandighede. Sibeko is tot 15 jaar tronkstraf gevonnis vir sameswering tot moord. Christopher is op 2 November skuldig bevind aan die moord op sy vrou. Hy is ook skuldig bevind aan dwarsboming van die gereg. Nenembe, een van Panayiotou se medebeskuldigdes, is skuldig bevind op aanklag van moord, asook op ŉ aanklag van roof met verswarende omstandighede. Sibeko is skuldig bevind op ŉ aanklag van sameswering tot moord. Christopher se suster, Kalleope, het Donderdag gepleit dat haar broer nie tot lewenslange tronkstraf gevonnis word nie. Sy het gesê hy is ‘n liefdevolle, omgee en medelydende persoon. Jayde se suster, Tony Inggs, het vroeër ter strafverswaring getuig en gesê haar familie sal Christopher nooit vergewe nie. “Ek wil hê jy moet weet dat my ma, pa en ek jou nooit sal vergewe nie,” het ŉ emosionele Inggs gesê. “Die lafaards wat hier in die voorste ry sit sal nooit vergewe word nie.” Jayde is op die oggend van 21 April 2015 buite die Stellen Glen-kompleks in Kabegapark ontvoer waar sy gestaan en wag het vir ŉ saamrygeleentheid werk toe. Haar liggaam is die volgende dag in ŉ “afgeleë gebied” naby die Kwanobuhle-township buite Uitenhage gevind. Sy is drie keer geskiet, twee keer in haar rug en een keer in haar kop. Kapt. Gideon Olivier, ŉ ballistiese kenner, het tydens die verhoor getuig daar was ŉ ingangswond aan die linkerkant van Jayde se kop en ŉ uitgangswond aan die regterkant en “dit was definitief” die laaste skoot. Jayde Panayiotou. Foto: Verskaf Die staat het aangevoer Panayiotou was die meesterbrein agter sy vrou se moord en dat hy vir Luthando Siyoni betaal het om huurmoordenaars te kry om Jayde te vermoor. Volgens die staat het Nenembe vir Sizwe Vumazonke gehelp om die moord uit te voer. Sibeko het ook ŉ rol in die uitvoering van die moord gespeel. Vumazonke is verlede jaar in aanhouding dood terwyl Siyoni ŉ getuie vir die staat geword het. Siyoni, ŉ artikel 204-getuie, gaan intussen ook moontlik vervolg word in verband met die moord op Jayde. Die staat het aangevoer Panayiotou wou sy vrou laat vermoor omdat sy vir hom finansieel ŉ las was. Dit het ook ná Jayde se moord aan die lig gekom dat Panayiotou in ŉ buite-egtelike verhouding betrokke was met Chanelle Coutts wat as ŉ bestuurder by Panayiotou se OK Grocer gewerk het. Coutts het tydens haar getuienis in die hof erken dat sy in ŉ buite-egtelike verhouding met Panayiotou betrokke was, maar het gesê sy het nie enige kennis gehad van die omstandighede wat tot Jayde se moord gelei het nie. Een van die verdoemende bewyse teen Panayiotou was ŉ gesprek tussen hom en Siyoni wat tydens ŉ geheime polisieoperasie op video vasgevang is. In die video impliseer Panyiotou homself by sy vrou se moord deur herhaaldelik vir Siyoni te sê om hom nie te bel of te SMS nie omdat “hulle” sy oproepe dophou. Panayiotou vra ook vir Siyoni watter vrae die polisie aan hom gestel het en of daar gevra is of hy [Panayiotou] by die misdaad betrokke was. Panayiotou sê in die video “hulle”, vermoedelik met verwysing na die huurmoordenaars, het nie Jayde se sakke en juweliersware gevat nie en nou lyk die moord soos ŉ “hit”. “So nou is hulle agter my aan en daarom kan ek jou nie net so voor mense sien nie, Thando,” sê hy. Lees alle vorige berigte oor Christopher Panayiotou op Maroela Media.